《壬子春羊踶岭庵重葺落成》
明代·黄德燝

一径纡回最上峰，四时岚气幻山容。尽芟榛莽栽棠树，且息疲劳听晚钟。

施茗衲僧敲石火，窥人林鸟数游踪。帝乡子舍含情处，天际云横野色浓。

作者简介：黄德燝，字贤仲，号霱云。海丰人。明思宗崇祯十二（一六三九）年乡试第二名举人（经魁）。生平喜吟咏，善书隶草，遒劲俊逸，世雅重之。晚年构伊园居别墅，读书谈道，时人称伊园先生。有《伊园集》。清乾隆《海丰县志》卷七有传。